Sacrosancte matri ecclesie Sancti Vincentii que est constructa infra murum civitatis Matisconis quam venerabilis presul Bernaldus ad regendum habere videtur. Siquidem ego in Dei nomine Lendricus cogitans casum humane fragilitatis, ut omnipotens Deus animam meam vel sobolum meorum a penis infernalibus liberare dignetur; propterea dono ad prefatam casam Dei Sancti Vincentii suisque canonicis Deo ibidem famulantibus ad eorum alimoniam vel luminaria ejusdem, ad edificandum, res quasdam meas sitas in pago Matisconensi, Gisariis, locum et capellam in honore Sancti Albani jure proprietario ad habendum quam domnus et senior meus piissimus rex Karolus mihi largiri dignatus est cum mancipiis desuper manentibus, cum peculiariis eorum, preter infantulum unum nomine Bernarum quem reservamus, domibus, vineis, pratis, terris cultis et incultis, silvis, cum decimis, pascuis, aquis aquarumque decursibus, exitibus, regressibus, vel ad quantumcumque ad supradictam capellam in eodem fato loco moderno tempore aspicere dinoscitur, et quicquid de parte genitoris vel genitricis mee mihi advenit, aut quolibet ingenio adquisivi in pagis scilicet Matisconensium sive Lugdunensium, ex mei juris atque possessionis jure proprietatis est, totum et ad integrum vel in exquisitum preter hoc quod incartatum habui, omnia et in omnibus ad prememoratam Dei domum Sancti Vincentii suisque canonicis, sicut supra insertum est dono, trado atque transfundo perpetualiter tenendum, ita videlicet ut nullus episcoporum, nec quelibet alia potestas hanc meam eleemosinam, quam pro Christi amore vel corona eterna promerenda prescripte Dei domui suisque contuli canonicis, habeat subtrahendi licentiam; quod si fecerit, heredes mei propinquiores habeant potestatem hoc ipsum recipiendi, et ut inviolabiliter maneat, volo si ego aut ullus ex heredibus vel proheredibus meis, aut ulla opposita persona contra hanc donationem, calumniam aliquam inferre voluerit, et a me vel heredibus meis defensatum non fuerit, tunc simus, tam ipse qui temptat quam et nos, reprobi ante tribunal Christi, et insuper inferimus prescripte domui Dei suisque canonicis, si culpabiles judicentur, auri libras LX persolvant. Hec donatio firma et stabilis permaneat temporibus perpetuis, stipulatione subnixa. S. Lendrici qui donavit. S. Hildesendis uxoris sue. S. Errici. S. Ranulfi. S. Aldremi. S. Adalgarii. S. Girlulfi. S. Wicardi. S. Erotgerii. S. Folcherii. S. Giraldi. S. Ingelgerii. Ego et cum gaudio scripsi.